**Vânzătoare de ninsori**

*Costel Zăgan*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Cum te dezbraci copacii dau în floare

şi simt în piept văpaia unui crin

de la zăpadă sufletul se-aprinde oare

când te privesc şi mor câte puţin

Şi simt în piept văpaia unui crin

şi trupul parcă-i flacără străină

între prea mult şi iată prea puţin

eşti noaptea devorată de lumină

Şi trupul parcă-i flacără străină

de la zăpadă sufletul se-aprinde oare

şi cine pentru cine dă lumină

stă noaptea sub această întrebare

Cum de dezbraci copacii dau în floare

de parcă i-ar aprinde o ninsoare

Costel Zăgan, CEZEISME, 2008